b'\n_START_ARTICLE_\nJodle Birge\n_START_SECTION_\nSebbersund\n_START_PARAGRAPH_\nBirge L\xc3\xb8nquist blev f\xc3\xb8dt 6. november 1945 som s\xc3\xb8n af Erna og Erik L\xc3\xb8nquist i Sebbersund, hvor han voksede op sammen med sin s\xc3\xb8ster Elin. Musikken fik han ind med moderm\xc3\xa6lken, idet hans far og en god ven i fritiden spillede harmonika p\xc3\xa5 gader og str\xc3\xa6der for at str\xc3\xa6kke \xc3\xb8konomien. I 1960 fik Birge en l\xc3\xa6replads som tarmrenser p\xc3\xa5 andelsslagteriet i Nibe. Han arbejdede i mange \xc3\xa5r inden for faget indtil hans musikkarriere tog s\xc3\xa5 meget af tiden, at han m\xc3\xa5tte sige farvel til kollegaerne p\xc3\xa5 slagteriet.\n_START_SECTION_\nFrederikshavn\n_START_PARAGRAPH_\nBirge L\xc3\xb8nquist blev gift med Inge Lise 23. april 1966, hvorefter de flyttede til Frederikshavn. Birge havde f\xc3\xa5et job p\xc3\xa5 slagteriet i S\xc3\xa6by. Her blev han medlem af Carstens Trio, som fik lov at \xc3\xb8ve p\xc3\xa5 Kirkholt Kro mellem Frederikshavn og Br\xc3\xb8nderslev. Rygtet spredtes om den nye trio, og de begyndte at spille for 7 kr. pr. solgt entr\xc3\xa9billet. Repertoiret var udelukkende Dansktoppen med Lille sommerfugl som den mest popul\xc3\xa6re. Men Birge havde h\xc3\xb8rt en plade med Frank Ifield, som jodlede. Han syntes det l\xc3\xb8d interessant, s\xc3\xa5 han begyndte at synge sange med jodlen ind imellem og bem\xc3\xa6rkede, at bifaldet var ekstra stort n\xc3\xa5r han havde sunget Hun l\xc3\xa6rte mig at jodle.\n_START_SECTION_\nK\xc3\xb8benhavn\n_START_PARAGRAPH_\nI 1970 flyttede den unge familie til K\xc3\xb8benhavn til et vell\xc3\xb8nnet job i K\xc3\xb8dbyen. Her fandt Birge sammen med den sydsj\xc3\xa6llandske musiker Hagen Hagensen. For at f\xc3\xa5 jobs stillede de op til utallige amat\xc3\xb8rkonkurrencer, hvor de ofte vandt 2. pladsen, og det var et velkomment supplement til husholdningen. Birge tog jodlen p\xc3\xa5 repertoiret og det blev meget popul\xc3\xa6rt. Uden at vide det tog Birge en gammel K\xc3\xb8benhavnertradition fra 1800-tallet op. Han blev sanger i bandet Starlight, som han m\xc3\xb8dte ved en amat\xc3\xb8rkonkurrence. De havde en r\xc3\xa6kke arrangementer med fredags- og l\xc3\xb8rdagsballer p\xc3\xa5 kroer og i forsamlingshuse overalt p\xc3\xa5 Sj\xc3\xa6lland.\n_START_SECTION_\nHobro\n_START_PARAGRAPH_\nNogle \xc3\xa5r senere flyttede familien til Oue 14 km. \xc3\xb8st for Hobro, hvor et job som tarmrensermester p\xc3\xa5 slagteriet ventede. Birge fik atter kontakt med Carstens Trio, som hurtigt blev til en kvartet. De spillede til kroballer, men havde ogs\xc3\xa5 en del jobs ved private fester med lokale pianister, bl.a. Peter Buus. I den periode blev han kontaktet af Erik Nielsen fra Tewa Musik, Fars\xc3\xb8, om at indspille musikb\xc3\xa5nd. I 1971 indspillede Birge med bassisten Steen Kj\xc3\xa6rsgaard og trommeslager Hans Maansen b\xc3\xa5ndet Party p\xc3\xa5 Fjordens perle med 11 numre. B\xc3\xa5ndene blev ret popul\xc3\xa6re og gav mange jobs til Birge og hans orkester, som i mellemtiden fik navnet Tewana. Herefter gik karrieren slag i slag efterh\xc3\xa5nden som Birge fik samarbejde med professionelle impresarioer og pladeproducenter.\n_START_SECTION_\nMuseum\n_START_PARAGRAPH_\nFra 1992 til 2001 var der p\xc3\xa5 Hotel Juls\xc3\xb8 ved Himmelbjerget indrettet et museum for Jodle Birge. Et nyt og st\xc3\xb8rre museum blev 22. juli 2005 \xc3\xa5bnet i en sidel\xc3\xa6nge til Rold Gammel Kro.\n_START_SECTION_\nD\xc3\xb8d\n_START_PARAGRAPH_\nBirge L\xc3\xb8nquist Hansen d\xc3\xb8de som f\xc3\xb8lgerne af en hjernesvulst, som han fik diagnose p\xc3\xa5 og blev opereret for i 2003.'